和李邦直沂山祈雨有應
作者：蘇軾
朝代：宋

paragraphs: 高田生黄埃，下田生蒼耳。
蒼耳亦已無，更問麥有幾。
蛟龍睡足亦解慚，二麥枯時雨如洗。
不知雨從何處來，但聞呂梁百步聲如雷。
試上城南望城北，際天菽粟青成堆。
饑火燒腸作牛吼，不知待得秋成否。
半年不雨坐龍慵，共怨天公不怨龍。
今朝一雨聊自贖，龍神社鬼各言功。
無功日盜太倉穀，嗟我與龍同此責。
勸農使者不汝容，因君作詩先自劾。